**SEGÉDLET A TELEPÜLÉSKÉP VÉDELMÉRŐL SZÓLÓ HELYI ÖNKORMÁNYZATI RENDELET MEGALKOTÁSÁHOZ**

**Tartalom:**

 **A településkép védelméről szóló helyi rendelet célja**

**1. Felhatalmazás, kötelezés, átmeneti rendelkezések**

***1.1. Felhatalmazás, jogalkotási kötelezettség***

***1.2. Átmeneti rendelkezések***

**2. A településképi rendelet alapvető formai és tartalmi követelményei, a vonatkozó helyi rendeletek összefüggései**

***2.1. Formai követelmények***

***2.2. Szerkezeti felépítés***

***2.3. Főbb tartalmi követelmények***

***2.4. A helyi rendeletek összefüggései***

**3. A településképi rendelet szerkezete és főbb tartalmi elemei (szerkezeti minta, magyarázat)**

**A településkép védelméről szóló helyi rendelet célja**

A településképi rendelet a

**„Hogyan lehet építeni?”**

kérdésre ad egyértelmű és egyszerű válaszokat.

A helyi építési szabályzat a

**„Hová, mit és mekkorát lehet építeni?”**

kérdésre ad egyértelmű és egyszerű válaszokat.

A településképi rendelet és a helyi építési szabályzat mellérendelt viszonyban áll egymással. A két rendelet célja, szerkezete és tartalmi felépítése is eltérő, a településképi rendelet mégis keretezi a helyi építési szabályzatot, hiszen egyes tartalmi elemek tekintetében a településképi rendelet „ökölszabályokat” fogalmaz meg a helyi építési szabályzat számára. A helyi építési szabályzatnak ezért összhangban kell állnia a településképi rendelettel.

**1. Felhatalmazás, kötelezés, átmeneti rendelkezések**

***1.1. Felhatalmazás, jogalkotási kötelezettség***

**Az önkormányzat képviselő-testülete a településkép védelmét** a településkép védelméről szóló 2016. évi LXXIV. törvényben (a továbbiakban: Tktv.) kapott felhatalmazás alapján, az Alaptörvényben meghatározott feladatkörében eljárva **a településképi rendelet megalkotásával biztosítja.**

A településképi rendeletet **kidolgozása és elfogadása a Tktv. szabályaival és a végrehajtására kiadott kormányrendelettel összhangban történhet**.

*A Tktv. végrehajtására kiadott kormányrendelet a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Tr.).*

A Tktv. a **településképi rendelet** megalkotásának **határidejét** **2017. október 1.** napjában határozza meg.

A rendeletalkotási kötelezettség elmulasztása **mulasztásos törvénysértés.**

*Mulasztásos törvénysértésről beszélünk a helyi önkormányzatok vonatkozásában akkor, ha az önkormányzat képviselőtestülete egy törvényben foglalt jogalkotási kötelezettségének nem tesz eleget. Törvényben a helyi önkormányzatok részére adott jogalkotási felhatalmazás már eleve nem csak jogalkotási lehetőséget, hanem jogalkotási kötelezettséget jelent, különösen abban az esetben, ha a helyi rendelet megalkotása nélkül a törvényi vagy kormányrendeleti szintű rendelkezések nem érvényesülhetnek vagy végrehajthatatlanok. A rendeletalkotási kötelezettség egyértelmű esete áll fenn, ha maga a törvény határidőt is ad a helyi rendelet megalkotására, hiszen ebben az esetben a határidő elmulasztásával a mulasztásos törvénysértés automatikusan bekövetkezik és a kormányhivatal részéről egyértelműen megállapítható.*

*A településkép védeleméről szóló 2016. évi LXXIV. törvény 16. § (2) bekezdése ilyen egyértelmű, határidőhöz kötött rendeletalkotási kötelezettséget ír elő, amikor kimondja, hogy a törvényi és a kormányrendeleti szintű településképi szabályozással összhangban legkésőbb 2017. október 1-jéig a helyi önkormányzat képviselőtestülete megalkotja a településképi rendeletét.*

*A rendeletalkotási kötelezettség elmulasztásának jogkövetkezményeit az Alaptörvény 32. cikk (5) bekezdése és a Magyarország helyi önkormányzatairól szóló 2011. évi CLXXXIX. törvény 137-138. és 141. §-a szabályozza.*

*E szerint a fővárosi és megyei kormányhivatal a helyi önkormányzat egyidejű tájékoztatása mellett kezdeményezi a Kúriánál a helyi önkormányzat jogalkotási kötelezettsége elmulasztásának megállapítását, ha a helyi önkormányzat törvényen alapuló jogalkotási kötelezettségét elmulasztotta. Ha a helyi önkormányzat a rendeletalkotási kötelezettségének a Kúria által a mulasztást megállapító döntésben meghatározott időpontig sem tesz eleget, a kormányhivatal a határidő leteltét követő harminc napon belül kezdeményezi a Kúriánál a mulasztás orvoslásának az elrendelését. E szerint a bíróság azt rendeli el határozatában, hogy az önkormányzati rendeletet a helyi önkormányzat nevében maga a fővárosi és megyei kormányhivatal vezetője alkossa meg!*

*A kormányhivatal vezetője a rendeletet az önkormányzati rendeletre irányadó szabályok szerint alkotja meg azzal, hogy azt a kormányhivatal vezetője írja alá és a Magyar Közlönyben kell kihirdetni. A kihirdetett rendeletet a kormányhivatal megküldi a helyi önkormányzatnak. A jegyző gondoskodik a kihirdetett rendeletnek a szervezeti és működési szabályzatban az önkormányzati rendeletek kihirdetésére meghatározott szabályokkal azonos módon történő közzétételéről. A kormányhivatal vezetője által a helyi önkormányzat nevében megalkotott rendelet helyi önkormányzati rendeletnek minősül azzal, hogy annak módosítására és hatályon kívül helyezésére a helyi önkormányzat kizárólag a következő önkormányzati választást követően, azaz 2019 ősze után jogosult, addig a módosításra a kormányhivatal vezetője jogosult!*

*A rendelet kormányhivatali megalkotása mellett törvényességi felügyeleti bírság kiszabására is sor kerül a helyi önkormányzattal szemben, ha jogalkotási kötelezettségének a Kúria által tűzött határidőig nem tesz eleget. A törvényességi felügyeleti bírság elvileg a törvényességi felügyeleti eljárás során többször, vagy ugyanazon kötelezettség ismételt megszegése esetén ismételten is kiszabható.*

***1.2. Átmeneti rendelkezések***

***Általános alkalmazási szabályok***

A Tktv. jelenleg hatályos átmeneti rendelkezései szerint

*a)* **az új településképi rendelet megalkotásáig, de legkésőbb 2017. szeptember 30-ig alkalmazhatók**

* + **a helyi építési szabályzat** településképi követelményei,
	+ **az építészeti örökség helyi védelméről** szóló helyi rendelet,
	+ **a településképi véleményezési eljárásról** szóló helyi rendelet,
	+ **a településképi bejelentési eljárásról** szóló helyi rendelet,
	+ **a reklámok, reklámhordozók és cégérek elhelyezésének, alkalmazásának követelményeiről, feltételeiről és tilalmáról** szóló helyi rendelet;

*b)* **új településképi követelmény** kizárólag **a településképi rendeletben** határozható meg;

*c)* **nem lehet alkalmazni önkormányzati rendelet** (HÉSZ vagy egyéb) **azon rendelkezését, ami kifejezetten tiltja, vagy lehetetlenné teszi** **a** nagy sebességű elektronikus hírközlő hálózatok kiépítése érdekében **már meglévő légvezetékes vagy meglévő szabadvezetékes fizikai infrastruktúra** elektronikus hírközlésről szóló törvény szerinti **felhasználását**.

*A helyi építési szabályzat településképi követelményei az új településképi rendelet megalkotásáig, legkésőbb 2017. szeptember 30-ig alkalmazhatók azzal, hogy a Tktv. hatálybalépésétől, 2016. július 23-tól a helyi építési szabályzatban új településképi követelmény már nem állapítható meg.*

*Az új településképi rendelet megalkotásáig, de legkésőbb 2017. szeptember 30-ig a helyi építési szabályzat már meglévő településképi követelményei változatlan tartalommal – a helyi építési szabályzat módosítása vagy új szabályzat készítése után is – érvényesíthetők. Tehát az átmeneti időszakban lehetőség van a helyi építési szabályzat módosítására vagy új megalkotására, azonban ez tartalmilag nem érintheti, nem módosíthatja a korábban meghatározott településképi követelményeket. Új településképi követelmény már csak a településképi rendeletbe kerülhet!*

*Az a) pontban felsorolt egyéb helyi rendeletek – mivel az Étv. szerinti felhatalmazás már hatályon kívül helyezésre került, a Tktv. szerinti felhatalmazás szerint pedig ezek a kérdések csak egy átfogó településképi rendeletben szabályozhatók – már nem módosíthatók, egy lehetősége van az önkormányzatnak: mielőbb, de legkésőbb 2017. október 1-jével a településképi rendeletét hatályba léptetni. Mivel a helyi építési szabályzat településképi követelményeket nem tartalmazhat, a vonatkozó HÉSZ-rendelkezéseket a településképi rendeletben hatályon kívül kell helyezni. Szintén hatályon kívül kell helyezni az a) pontban szereplő másik négy rendeletet (nemcsak egyes rendelkezéseket, hanem az egész rendeletet).*

*A rendeletalkotási kötelezettség elmulasztásának szakmai következménye, hogy 2017. október 1-től a településképi rendelet hatályba lépéséig nem biztosított a helyi településkép védelem, mivel*

* *nem alkalmazhatók a helyi építési szabályzat településkép védelmet biztosító szabályai,*
* *nem alkalmazható a helyi védelmet biztosító helyi rendelet,*
* *nem alkalmazható a településképi bejelentési és véleményezési eljárásról szóló helyi rendelet.*

*2016. december 20-tól nem alkalmazható bármely helyi rendelet azon rendelkezése, amely tiltja vagy ellehetetleni a már meglévő légvezetékes vagy szabadvezetékes fizikai infrastruktúra elektronikus hírközlésről szóló törvény szerinti felhasználását.*

***Speciális alkalmazási szabályok az új reklámhordozók, reklámok esetében***

A 2017. január 18-tól hatályos 2016. évi CLXXIV. törvény (a továbbiakban: Módtv.) emelte be a Tktv-be a reklámhordozókkal kapcsolatos különleges szabályokat. Alkalmazási szabály, hogy:

* **Új reklámhordozó elhelyezése** a Módtv. és a végrehajtására kiadott jogszabályok rendelkezéseivel összhangban történhet.
* **A Módtv. rendelkezéseit a Módtv. és a végrehajtására kiadott kormányrendelet hatálybalépését** (2017. április 28.) **követően indult eljárásokban kell alkalmazni.**

*A reklámok közzétételével kapcsolatosan kiadott, a Tktv-t végrehajtó kormányrendelet a településkép védelméről szóló törvény reklámok közzétételével kapcsolatos rendelkezéseinek végrehajtásáról szóló 104/2017. (IV. 28.) Korm. rendelet (a továbbiakban Rr.).*

***Korábbi reklámhordozók használata***

A 2018. január 18-át **megelőzően elhelyezett olyan reklámhordozó, amely nem felel meg a Tktv., az Rr.** **és településképi rendelet rendelkezéseinek**

* **legfeljebb a határozott idejű szerződés lejártáig, legkésőbb 2020. december 31-ig használható;**
* **a** vonatkozóhatározott időre szóló **szerződés lejártával, legkésőbb 2020. december 31-ével a tulajdonosa köteles**
	+ településképi bejelentési eljárás alapján a reklámhordozót **átalakítani a további használhatóság céljával, vagy**
	+ a reklámhordozót a saját költségén **eltávolítani**.

*A reklámhordozókkal kapcsolatos településképi szabályokat is a településképi rendelet tartalmazza, a Tktv., a Tr, és az Rr. alapján; a tartalmi elemekről részletesen a településképi követelmények fejezetben szólunk.*

***Reklámhordozókhoz kapcsolódó önkormányzati szerződések felülvizsgálata***

2017. 01.18-at *(a Módtv. hatálybalépését)* megelőzően elhelyezett**, a Tktv. az Rr.** **és a településképi rendelet rendelkezéseinek nem megfelelő reklámhordozó használatára vonatkozó határozott időre szóló szerződés időbeli hatálya nem hosszabbítható meg, új szerződés nem köthető**, **kivéve, ha** **a reklámhordozót** a Tktv., az Rr. és a településképi rendeletnek megfelelően, településképi bejelentési eljárás alapján **átalakították.**

**A helyi önkormányzatnak** a Módtv. hatálybalépésekor fennálló, a település közterületének **reklámcélú hasznosítására vonatkozó** – jogszabályoknak nem megfelelő - **szerződéseit** **2017. április 28-at** *(az Rr. hatálybalépését)* **követő 90 napon belül**

* **felül kell vizsgálnia,**
* **módosítania kell, vagy új szerződést kell megkötnie** legkésőbb 2020. december 31. napi hatállyal.

Amennyiben a szerződésmódosítás, vagy az új szerződés megkötése meghiúsul, **a helyi** **önkormányzat a szerződést hathavi felmondási idővel felmondhatja**.

*A reklámhordozókkal összefüggésben lévő szerződés felülvizsgálata a Tktv. az Rr., a Tr. és a településképi rendeletben foglalt követelmények figyelembevételével kell, hogy történjen.*

*Fontos kiemelni, hogy az Rr. a reklámok közzétételével kapcsolatosan rendkívül szigorú szabályokat állapít meg, a reklámok közzétételének, illetve reklámhordozók, reklámhordozót tartó berendezések elhelyezésének közterületekre és magánterületekre vonatkozó irányadó szabályait az 1. és 2. mellékletében a településszerkezeti terve szerint irányadó területi besoroláshoz igazodóan határozza meg!*

*Az Rr-ben meghatározott szabályoktól átmeneti időre – az Rr-ben foglaltak szerint – a településképi rendelettel el lehet térni. Ilyen eset lehet, pl. ha egy építési tevékenység időtartamára építési reklámháló kihelyezésének engedélyezését kérelmezik.*

***Helyi védelem***

**Helyi védelem alatt álló építményt, építményrészt a településképi rendelet hatálybalépéséig** - az építésügyi hatóság vagy az építésfelügyeleti hatóság által elrendelt bontás kivételével - **nem lehet lebontani.**

**2. A településképi rendelet alapvető formai és tartalmi követelményei, a vonatkozó helyi rendeletek összefüggései**

***2.1. Formai követelmények***

**A településképi rendelet szerkeszthető digitális formátumban készül**, papír formátumú dokumentálásra is alkalmas módon.

A rendelet formátumának a Tr.-ben meghatározott egyeztetésre és a külön jogszabályban meghatározottak szerinti nyilvántartásra alkalmasnak kell lennie.

*A településképi rendelet szerkeszthető digitális formátumának nyilvántartási módjára vonatkozó végrehajtási szabály mellett a helyi rendelet megalkotásakor figyelembe kell venni a jogszabályszerkesztésről szóló 61/2009. (XII. 14.) IRM rendelet követelményeit is.*

***2.2. Szerkezeti felépítés***

A településképi rendelet **anyagi jogi és eljárási szabályokat egyaránt tartalmaz**, a szerkezetét ennek figyelembevételével érdemes felépíteni.

A településképi rendelet **rajzi (térkép, ábra) és táblázatos mellékleteket egyaránt tartalmazhat**.

A tartalmi szerkezet felépítéséhez segítséget nyújt a 3. fejezetben található településképi rendelet szerkezeti minta.

***2.3. Főbb tartalmi követelmények***

**A településképi rendelet kizárólag**

- **a helyi védelmet** (a helyi építészeti örökség területi és egyedi védelmét), **a védelem elrendelését és megszüntetését**,

- **a településképi szempontból meghatározó területeket**,

- **a** **településképi követelményeket**,

- **a** **településkép-érvényesítési eszközökkel kapcsolatos részletszabályokat**, illetve

**- a településképi önkormányzati támogatási és ösztönző rendszer alkalmazásával kapcsolatos részletszabályokat**

**állapíthatja meg.**

*A településképi rendelet tartalmi elemei nem kötelezően meghatározandó elemek, tekintettel a települések különbözőségére, az egyedi sajátosságokra, például:*

* *nem minden településen indokolt egyedi, területi vagy mindkét típusú helyi védelem meghatározása,*
* *nem minden településkép-érvényesítési eszközt szükséges alkalmazni.*

*Mivel az egyes tartalmi elemek egymással közvetlen és közvetett összefüggésben is állnak, a településképi rendelet megalkotása előtt meghatározandó, hogy mi az elérni kívánt cél, és a szabályozási elemek alkalmazásához milyen eszközök állnak az önkormányzat rendelkezésére.*

*Példa az egyes tartalmi elemek közötti összefüggésekre:*

* *településképi követelmények hiányában a településkép-érvényesítési eszközök alkalmazása indokolatlan,*
* *a helyi védelem megállapítása nélkül a „védelmi célú” településképi követelmények nem alkalmazhatók.*

*A rendelet tartalmát minden esetben a helyi adottságoknak megfelelően kell meghatározni.*

***2.4. A helyi rendeletek összefüggései***

A településképi rendelet **egyéb önkormányzati rendeletekkel fennálló tartalmi összefüggéseit** a rendeletalkotás során figyelembe kell venni.

A településképi rendelethez tartalmilag kapcsolódó rendeletek az alábbiak:

* a helyi építési szabályzat
* a helyi építészeti-műszaki tervtanácsról szóló rendelet.

A településképi rendelet **nem tartalmazhat a helyi építési szabályzat, vagy más önkormányzati rendelet szabályozási körébe tartozó szabályokat**. A településképi rendeletben – a helyi adottságok figyelembevételével – elhelyezendő, és ha szabályozni kívánják, akkor csak ott elhelyezhető szabályozási területekről az 1.2 és a 2.3 pontokban részletesen szóltunk.

*A településeken rendelkezésre álló – fent is felsorolt - hatályos településképi szabályozást a településképi rendelet megalkotása során figyelembe kell venni, annál is inkább, mert a településképi rendelet elfogadásával egy időben a jogbiztonság érdekében ezen rendeleteket, illetve a helyi építési szabályzat vonatkozó tartalmi elemeit hatályon kívül kell helyezni.*

*A településképi szabályozás új elemei a településképi követelmények. A településképi követelmények meghatározásának célja, elvi és szakmai rendszere eltér a helyi építési szabályzat rendszerétől, így a helyi építési szabályzatban alkalmazott településképi szabályozás tartalmát és elemeit csak újragondolást követően javasolt a településképi rendeletben alkalmazni.*

*Az egyéb rendeletek tartalmi elemei sem emelhetők át automatikusan a településképi rendeletbe, mivel a vonatkozó országos keretszabályokban változások történtek, így a jogfolytonosság biztosítása mellett a magasabb szintű jogszabályi követelményeknek való megfelelésről is gondoskodni szükséges.*

*A településkép védelméről szóló rendelet elfogadása a helyi építészeti-műszaki tervtanács létrehozásáról, működési feltételeiről, eljárási szabályainak megállapításáról szóló helyi rendelet módosítását is szükségessé teheti, ezért a településképi rendelet megalkotása során ezen helyi rendeletet is javasolt felülvizsgálni.*

***2.5. A helyi védelem alátámasztása***

**A településképi rendelet helyi védelmet meghatározó előírása értékvizsgálat alapján készül**. **A helyi védelem kizárólag** **az értékvizsgálatban szereplő helyi építészeti örökségre terjedhet ki.**

**Értékvizsgálatnak minősül**

*-* a régészeti örökség és a műemléki érték védelmével kapcsolatos szabályokról szóló kormányrendelet szerinti **örökségvédelmi hatástanulmány települési értékleltára** (tehát nem speciális örökségvédelmi hatástanulmány) vagy

***-*a településrendezési eszköz megalapozó vizsgálatának az épített környezet, illetve a táji és természeti környezet értékeire vonatkozó vizsgálata**.

Az értékvizsgálathoz **felhasználható a helyi védelem alá helyezéshez korábban készült értékvizsgálat**.

**Ha nem áll rendelkezésre** értékvizsgálat, vagy az nem tartalmazza a helyi építészeti örökség települési értékleltárát, a helyi védelmet meghatározó előírások megalapozására azt **el kell készíteni.**

**3. A településképi rendelet szerkezete és főbb tartalmi elemei (szerkezeti minta)**

**A településkép védelméről szóló rendelet**

*A bevezető rész a felhatalmazó rendelkezéseket tartalmazza.*

* **felhatalmazás:** *a településkép védelméről szóló 2016. évi LXXIV. törvény 12. § (2) bekezdés a)-h) pontjai*
* **feladatkör:** *az Alaptörvény 32. cikk (1) bekezdés a) pontja; a főváros [[1]](#footnote-1)esetében az Étv. 57. § (2) és (3) bekezdései is*

***I. FEJEZET***

***BEVEZETŐ RENDELKEZÉSEK***

1. **A rendelet célja, hatálya és értelmező rendelkezések**

**... §-ok**

*Itt szükséges meghatározni a célt, és külön kiemelni, ha a település valamely része e rendelet által helyi védelemben (helyi területi és egyedi) részesül. Továbbá a településképpel kapcsolatos hosszabb távú célokat.*

*A területi hatálya – a fővárosra vonatkozó kivételekkel – a település teljes közigazgatási területe, azaz a település egészére állapít meg szabályokat, ezen belül differenciáltan a településképi szempontból meghatározott területekre, a helyi védelemben részesülő örökségre és a fentiek alá nem tartozó egyéb területekre.*

*Azok a fogalmak kerülnek meghatározásra, amelyek a rendeletben előfordulnak, ugyanakkor egyediek, azaz a Tktv. vagy a 314/2012. (XI. 8.) Korm. rendelet (a továbbiakban: R.) nem tartalmazza őket.*

* **A rendelet célja**

*A ... város/község sajátos településképének társadalmi bevonás és konszenzus által történő védelme és alakítása*

*- a helyi építészeti örökség területi és egyedi védelem (a továbbiakban: helyi védelem) meghatározásával, a védetté nyilvánítás a védelem megszüntetés szabályozásával;*

*- településképi szempontból meghatározó területek meghatározásával;*

*-  településképi követelmények meghatározásával;*

*-  településkép-érvényesítési eszközök szabályozásával,*

*-  településképi önkormányzati támogatási és ösztönző rendszer alkalmazásával.*

* **A helyi védelem célja**

*A település településképe és történelme szempontjából meghatározó építészeti örökség kiemelkedő értékű elemeinek védelme, a jellegzetes karakterének a jövő nemzedékek számára történő megóvása.*

*A helyi védelem alatt álló építészeti örökség a nemzeti közös kulturális kincs része, ezért fenntartása, védelmével összhangban lévő használata és bemutatása közérdek.*

*Tilos a helyi védett építészeti örökség elemeinek veszélyeztetése, megrongálása, megsemmisítése.*

* **A településképi szempontból meghatározó területek megállapításának célja**

*Itt meg kell állapítani a településképi szempontból kitűzött célokat, amelyek a településképi szempontból meghatározó területen különösen is érvényesítendőek.*

* **A rendelet területi hatálya**

*A rendelet területi hatálya – a fővárosra vonatkozó kivételekkel – a település teljes közigazgatási területe, azaz a település egészére állapít meg szabályokat.*

* **A rendelet alkalmazásában használat fogalmak jegyzéke és magyarázata**

*A rendeletben nem történhet magasabb szintű jogszabályban, vagy egyéb önkormányzati rendeletben már értelmezett fogalmak más tartalommal történő értelmezése. A más jogszabályban már magyarázott fogalmak esetében merev hivatkozás alkalmazására van mód.*

***II. FEJEZET***

***A HELYI VÉDELEM***

1. **A helyi védelem feladata, általános szabályai, önkormányzati kötelezettségek**

**... §-ok**

*A szakaszok a helyi védelemhez tartozó feladatokat, köztük a védelem alá helyezés fő eljárási szabályait tartalmazzák.*

*A Tr. 23/A. § (2) és (3) bekezdésével összhangban a helyi építészeti örökség számbavételére, a védetté nyilvánításra, a fenntartásra, a védelem megszüntetésére és a helyi védett örökség nyilvántartására vonatkozó szabályokat tartalmaz.*

*Fontos kiemelni, hogy az 1. melléklet tartalmazza a területi és helyi védelemben részesülő, és a korábbi szabályozásból átemelt utcaképet, épületeket stb. is, ugyanakkor a jövőre nézve a védetté nyilvánítási szabályokat jelen alcím rögzíti, amelynek eredményeként a védelemre érdemes elem a rendelettel megszülető helyi védelem alá kerül.*

* **A helyi védelem feladata**

*Itt a helyi védelem rendelettel ellátandó feladatainak a meghatározása szükséges, mint például:*

*Az védelmet igénylő építészeti örökség*

 *- meghatározása, dokumentálása,*

*- védetté nyilvánítása, nyilvántartása,*

*- megőrzése, megőriztetése és*

*- a lakossággal történő megismertetése.*

*A helyi védelem alatt álló építészeti örökség károsodásának megelőzése, illetve a károsodás csökkentésének vagy megszüntetésének elősegítése.*

* **A helyi védelem alá helyezés és a védelem megszűnésének szabályai**

***Kezdeményezés:*** *A helyi védelem alá helyezés, illetve megszüntetés kezdeményezésének alanya, módja, a kérelem minimális tartalma, a hiánypótlás szabályai.*

***Szakmai előkészítés:*** *A helyi védelem alá helyezés, megszüntetés szakmai előkészítőjének megnevezése, feladatainak a meghatározása.*

***Érdekeltek:*** *A helyi védelem alá helyezésben illetve a megszüntetésében érdekeltek meghatározása.*

***Nyilvánosság biztosítása, tájékoztatás:*** *A helyi védelem alá helyezéssel illetve megszüntetéssel összefüggő eljárási szabályok (nyilvánosság, értesítés).*

***Hatósági eljárásokkal kapcsolatos összefüggések:*** *A helyi védelemmel kapcsolatos döntéssel kapcsolatos szabályok meghatározása (folyamatban lévő hatósági eljárás, jogerős hatósági döntés).*

***Védelem megszűnésének feltételei:*** *A helyi védelem megszüntetésének feltételei.*

***Helyi védelem és országos védelem összefüggései:*** *Rendelkezés arra az esetre, ha a helyi védelem alatt álló elem, országos műemléki védelem – fővárosi kerület esetében fővárosi védelem - alá kerül.*

***Nyilvántartás:*** *A nyilvántartással kapcsolatos részletes szabályok meghatározása, legalább a felelős és a minimális tartalom.*

* **Testületi döntéssel összefüggő feladatok**

***Előterjesztés:*** *minimális szakmai tartalom (értékvizsgálat, érdekeltek észrevételei, testületi döntésre meghatározott határidő)*

***Döntés:*** *érintettek értesítése, tájékoztatás közzététele, védelem jogi jellegként történő feljegyzése*

***Védelem jelölése:*** *mód, felelős, fő szabályok*

***Értékvizsgálat:*** *készítéssel kapcsolatos szabályok, tartalom, nyilvánosság*

**3. A területi védelem meghatározása**

**... §**

*A szakasz a helyi területi védelem lehatárolását tartalmazza, kiutalva a mellékletre, amely tételesen felsorolja az érintett utcák stb. körét.*

* **A helyi területi védelem jegyzéke**

*A területi védelem* ***az 1. melléklet 1. és 2. fejezetében*** *meghatározott területeken*

*a) …. a településszerkezet*

*b) …. a telekstruktúra,*

*c) …. az utcavonal-vezetés,*

*d) …. az utcakép vagy utcakép részlet,*

*e) …. a település- és tájkarakter elemek*

*megőrzésére, értékóvó fenntartására és fejlesztésére irányulhat.*

**4. Az egyedi védelem meghatározása**

**... §**

*A szakasz a helyi egyedi védelem lehatárolását tartalmazza, kiutalva a mellékletre, amely tételesen felsorolja az érintett építmények stb. körét.*

* **A helyi egyedi védelem jegyzéke**

*Az egyedi védelem a település jellegzetes, értékes, illetve hagyományt őrző építészeti arculatát, településkarakterét meghatározó,* ***az 1. melléklet 3. fejezetében*** *meghatározott*

*- építményekre, építményrészletekre*

*- alkalmazott anyaghasználatra,*

*- tömegformálásra,*

*- homlokzati kialakításra,*

*- táj- és kertépítészeti alkotásra,*

*- egyedi tájértékre, növényzetre,*

*- szoborra, képzőművészeti alkotásra,*

*- utcabútorra*

*terjed ki.*

*Az egyedi védelem az érintett földrészlet, telek egészére vagy részére itt az* ***1. melléklet 3. fejezetében*** *meghatározottak szerint terjed ki.*

**5. Az egyedi védelemhez kapcsolódó tulajdonosi kötelezettségek**

**... §-ok**

*Az 1. melléklet 3. fejezetében szereplő, helyi egyedi védelem alatt álló építészeti örökséget a tulajdonos köteles jókarbantartani, állapotát megóvni, a használat nem veszélyeztetheti az adott építészei örökség fennmaradását.*

*A helyi védelem alatt álló elemet nem veszélyeztetheti, településképi vagy műszaki szempontból károsan nem befolyásolhatja az adott építészeti örökségen vagy közvetlen környezetében végzett építési tevékenység, területhasználat.*

*A védelemmel összefüggő tevékenységek általános szabályozását ebben a fejezetben javasolt meghatározni.*

* **Tulajdonosi kötelezettség**

***Kötelezettségek:*** *tulajdonosi kötelezettség*

***A védelem és az építési tevékenység összefüggései:*** *a korszerűsítéssel, átalakítással, bővítéssel, részleges bontással, bontással kapcsolatos általános szabályok.*

***III. FEJEZET***

***A TELEPÜLÉSKÉPI SZEMPONTBÓL MEGHATÁROZÓ TERÜLETEK***

**6. fejezet**

**A településképi szempontból meghatározó területek megállapítása**

**... §**

*A 2. mellékletre kiutalással meghatározásra kerülnek azon településrészek, települési egységek, amelyeket az Tr. 22. § (2) bekezdés b) pontja alapján határoz meg az Önkormányzat.*

*A település településképi szempontból meghatározó területének vagy területeinek a lehatárolása az Tr. 2. § 9c. pontjában szereplő fogalom-meghatározás alapján történik. A „településképi szempontból meghatározó terület:* *jellegzetes, értékes, hagyományt őrző építészeti arculatot, településkaraktert hordozó vagy meghatározó település, vagy egy település ilyen jellemzőkkel bíró lehatárolható településrésze”.*

* **A településképi szempontból meghatározó területek jegyzéke**

*Javasolt táblázatos és rajzi mellékletben rögzíteni a területek lehatárolását.*

*Táblázatban: elnevezés, lehatárolás pl. utcanevekkel*

*Rajzban: lehatárolás megjelenítése ábrán (térképen)*

***IV. FEJEZET***

***A TELEPÜLÉSKÉPI KÖVETELMÉNYEK***

*A településképi követelmények rendszerének meghatározása a település adottságaitól függ, alapvetően két módozata lehetséges:*

* *a településképi követelményekből kiinduló rendszer (kevésbé heterogén településképi adottságokkal rendelkező települések esetében)*
* *a területi lehatárolásokból kiinduló rendszer.*

*A segédlet a településképi követelményekből kiinduló rendszert alkalmazza. A rendelet kidolgozásának módját alapvetően a helyben elvárt alkalmazás és szabályozási gyakorlat határozza meg.*

*Fontos megjegyezni, hogy a területi lehatárolások lehetnek egymással átfedésben (pl. településképi szempontból meghatározó területen belül helyi védett terület vagy elem), de ez körültekintő követelményrendszer meghatározást tesz szükségessé.*

1. **Építmények anyaghasználatára vonatkozó általános építészeti követelmények**

**... §-ok**

*Az építmények anyaghasználatára vonatkozó követelményeket a helyi védelemmel nem érintett vagy településképi szempontból nem meghatározó területekre is meg lehet határozni, ezért indokolt ezzel kezdeni. Tehát anyaghasználati rendelkezések a település egész területére meghatározhatók. Ugyanakkor ezek a rendelkezések* ***csak tiltó tartalmúak*** *lehetnek, itt az általános rendelkezések között, összhangban az Tr. 22. § (7) bekezdésével.)*

*- homlokzatképzés*

*- tetőszerkezet héjazata*

*- nyílászárók anyaga*

*- …*

1. **A településképi szempontból meghatározó területekre vonatkozó területi és egyedi építészeti követelmények**

**... §-ok**

 *Ez a rendelet egyik központi része a III. fejezettel összhangban, mivel az Önkormányzat által településképi szempontból meghatározó területté nyilvánított településrészre, települési egységre, az itt elhelyezkedő építményekre tartalmaz területi és egyedi követelményeket.*

* **A településképi szempontból meghatározó területekre vonatkozó területi építészeti követelmények**

*Itt a 2. mellékletben már meghatározott területekre vonatkozóan területi építészeti követelmények meghatározása történik.* *A területi építészeti követelmény tartalmi keretet határoz meg a helyi építési szabályzat, a beépítési terv és a közterület-alakítási terv számára. A területi építészeti követelmény* ***csak kötelező*** *lehet. A lehetséges szabályozási tartalom, a településképet meghatározó*

*-* ***beépítés telepítési módja*** *– azaz az épületek elhelyezésére vonatkozó előírás a helyi építési szabályzatban meghatározandó építési helyen belül*

***- jellemző szintszám vagy az épület legmagasabb pontja***

***- kerti építmények, műtárgyak***

***- kerítéskialakítás***

***- közterület-alakítási terv készítésének lehatárolása****.*

* **A településképi szempontból meghatározó területekre vonatkozó egyedi építészeti követelmények**

*Itt is a 2. mellékletben már meghatározott területekre vonatkozó egyedi építészeti követelmények meghatározása történik. Az egyedi építészeti követelmény* ***megengedő vagy tiltó*** *lehet.*

***Anyaghasználatra vonatkozó követelmény:*** *az építmény, sajátos építményfajták építőanyagának településkaraktert befolyásoló valamely minőségi jellemzőjére terjedhet ki.*

***Tömegformálásra vonatkozó követelmény:*** *az épület*

*-* *megengedett legnagyobb szélességi és hosszanti méretének vagy ezek arányának,*

*-* *tetőzet kialakítási módjának,*

- *tetőgerincének a telek homlokzatához képest meghatározott irányainak, és*

*- tetőfelépítményeivel kapcsolatos követelmények meghatározására terjedhet ki.*

***Homlokzatkialakításra vonatkozó követelmény:*** *az épület településkaraktert befolyásoló építészeti kialakításával összefüggésben*

*-*  *a homlokzati architektúra és a homlokzattagolás (nyílásrend, nyílásosztás, díszek, tagozatok) kialakítási módjának, és*

*-*  *a kiegészítő elemek, egyéb műszaki berendezések homlokzaton történő elhelyezési módjának és lehetőségének meghatározására terjedhet ki.*

***Zöldfelületek kialakítási módjára vonatkozó követelmény:*** *az építési tevékenységgel érintett telken (közterületen, magánterületen) a zöldfelületek településképet befolyásoló kialakítási módjával összefüggésben*

*-* *a fás szárú növényfaj vagy növényfajok telepíthetőségének,*

*-* *a fás szárú növényfajok településképi illeszkedési követelményeinek, és*

*-* *a zöldfelületen elhelyezhető kerti építmények és burkolatok településképi illeszkedési követelményeinek meghatározására terjedhet ki (a fás szárú növények védelméről szóló 346/2008. (XII. 30.) Korm. rendeletben foglaltakat is figyelembe kell venni).*

1. **A helyi védelemben részesülő területekre és elemekre vonatkozó építészeti követelmények**

**... §-ok**

*A II. fejezetben megnevezett és az 1. mellékletben felsorolt körre itt szerepelnek az építészeti követelmények.*

* **A helyi védelemben részesülő területre vonatkozó területi építészeti követelmények**

*A korábban már részletes ismertetett területi követelmények,* ***csak kötelező*** *típusúak lehetnek.*

* **A helyi védelemben részesülő értékekre vonatkozó egyedi építészeti követelmények**

*A korábban már részletes ismertetett egyedi építészeti követelmény* ***megengedő, tiltó és kötelező*** *típusú egyaránt lehet.*

* **A helyi védelemben részesülő területen lévő sajátos építményre, műtárgyra vonatkozó anyaghasználati követelmények**

**10. Az egyes sajátos építmények, műtárgyak elhelyezése**

*A Tr. 23/G. szerinti szabályok figyelembevételével:*

* **területek, amelyek alkalmasak** a teljes település ellátását biztosító felszíni energiaellátási és elektronikus hírközlési sajátos építmények, műtárgyak elhelyezésére
* **területek, amelyek nem alkalmasak** a teljes település ellátását biztosító felszíni energiaellátási és elektronikus hírközlési sajátos építmények, műtárgyak elhelyezésére
* **A sajátos építményre, műtárgyra vonatkozó anyaghasználati követelmények**
1. **A reklámhordozókra vonatkozó településképi követelmények**

**... §-ok**

*Ezek a rendelkezések csak a helyi védett és a településképi szempontból meghatározó területekre vonatkoznak, de nem építészeti követelmények. Amit szabályozni lehet, azt a Tr. 23/H. §-a tartalmazza.* ***A követelmény minden terület tekintetében megengedő, tiltó és kötelező lehet*** *a Tr. 22. § (4), (5)és (7) bekezdései alapján.*

*A Tktv. határozza meg a reklámhordozók elhelyezésével kapcsolatos alapkövetelményeket, amelyeket az Rr. a TSZT-ben meghatározott területfelhasználási rendszerhez kötött reklám elhelyezési szabályaival együtt kell figyelembe venni. A legfontosabb szabályok a következők:*

*A település közigazgatási területéhez tartozó – a Tktv. 1. mellékletben meghatározott - fokozott védelem alatt álló területen lévő közterületen és magánterületen reklámhordozó és reklám - jogszabályban meghatározott kivétellel - nem helyezhető el.*

*A reklám közzététele és reklámhordozók, reklámhordozót tartó berendezések elhelyezésére*

*az Rr. 1. melléklete tartalmaz szabályozási előírásokat* ***a közterületekre és a köztulajdonban álló ingatlanokra*** *vonatkozóan:*

*-* ***a beépítésre szánt területeken belül*** *a vegyes és a lakóterületeken* ***kizárólag utcabútor igénybevételével*** *lehetséges, a honvédelmi, katonai és nemzetbiztonsági célra szolgáló területen és temető területen nem megengedett;*

*-* ***a beépítésre nem szánt területeken belül*** *nem megengedett, a gazdasági erdő területeken belül ettől érvényesen eltérni nem lehet.*

*az Rr. 2. melléklete tartalmaz szabályozási előírásokat* ***a magánterületekre vonatkozóan:***

*-* ***a beépítésre szánt területeken belül*** *nem megengedett, kivéve a vasútállomások és buszpályaudvarok területét;*

*-* ***a beépítésre szánt területeken belül*** *nem megengedett.*

***Településképi követelmény*** *az Rr. keretei között* ***kiterjedhet:***

***- a reklámok méretére:*** *Az utcabútorok tekintetében haladhatja meg a tizenegy m2-t a reklámhordozók elhelyezésére igénybe vehető felület. Egyéb méretbeli korlátozásra, meghatározásra nincs lehetőség.*

***- a reklámközzététel technológiájára, módszerére és eszközeire;***

*-* ***a reklámhordozók különös formai követelményeire*** *a reklámhordozókra meghatározott általános formai követelmények figyelembevételével;*

*-* ***az elhelyezhető reklámhordozók számára****;*

*-* ***az elhelyezhető reklámhordozók anyaghasználatára.***

*A településképi rendeletben biztosított az országos szabályok alóli eltérés lehetősége az alábbi esetekben:*

***- a település szempontjából jelentős valamely eseményről való tájékoztatás érdekében:*** *a településképi rendelet legfeljebb évente összesen tizenkét naptári hét időszakra eltérést engedhet az Rr-ben meghatározott tilalmak és követelmények alól;*

***- építési reklámháló:*** *a településképi rendelettel az önkormányzat jogosult az országos szabálytól átmeneti időre eltérni abban az esetben is, ha az építési tevékenység idejére építési reklámháló kihelyezésének engedélyezését kérelmezik, az építési tevékenység időtartamára. Az építési reklámháló kihelyezése ahhoz a feltételhez köthető, hogy építésinapló-bejegyzés igazolja a felújítás megkezdését, illetve ha építési napló vezetésére nem áll fent kötelezettség, úgy az építési napló vezetését vállalják az érintettek, és ezzel igazolják a felújítás megkezdését.*

*A településképi rendelet* ***nem állapíthat meg:***

*-  a reklámok tartalmi megítélésére vonatkozó szabályokat;*

*- a közúti közlekedési tárgyú jogszabályokban a reklámok közúton és annak környezetében történő közzétételének feltételeiről megállapított rendelkezésektől eltérő szabályokat.*

*A Tktv. a gazdasági reklám fogalommal összhangban határozza meg a reklám fogalmát, ebbe nem tartoznak bele az alább felsorolt elemek, amelyek a reklámokra vonatkozó településképi követelményeknél nem szabályozhatók. A Tr. azonban lehetőséget biztosít ezen elemek tekintetében a 23/F. § (5) bekezdés b) pont szerinti szabályozásra.*

***- cégtábla, üzletfelirat, a vállalkozás használatában álló ingatlanon elhelyezett, a vállalkozást népszerűsítő egyéb feliratot és más grafikai megjelenítés,***

***- üzlethelyiség portáljában (kirakatában) elhelyezett gazdasági reklám,***

***- járművön elhelyezett gazdasági reklám,***

***-  tulajdonos által az ingatlanán elhelyezett, annak elidegenítésére vonatkozó ajánlati felhívás (hirdetés), valamint a helyi önkormányzat által lakossági apróhirdetések közzétételének megkönnyítése céljából biztosított táblán vagy egyéb felületen elhelyezett, kisméretű hirdetések.***

**12. Az egyéb műszaki berendezésekre vonatkozó településképi követelmények**

**... §**

*Az egyéb műszaki berendezésekre vonatkozó településképi követelmény kiterjedhet, az elhelyezhető egyéb műszaki berendezések*

*- számára,*

*- formai követelményeire,*

*- anyaghasználatára.*

***V. FEJEZET***

***KÖTELEZŐ SZAKMAI KONZULTÁCIÓ***

**13. Rendelkezés a szakmai konzultációról**

**... §-ok**

*A szakmai konzultáció szabályait a Tktv. és a Tr. tartalmazza. Az Önkormányzat azt dönti el a Tr. 25. §-a szerint, hogy kötelezően bevezeti-e a konzultáció intézményét, illetve az országos jogszabályok keretei között pontosító szabályokat alkalmaz. A települési önkormányzat a településképi rendeletben a szakmai konzultációt kötelezővé teheti.*

* **A kötelező szakmai konzultáció esetei**

*A települési önkormányzat a településképi rendeletben a szakmai konzultációt kötelezővé teheti. A szakmai konzultáció lehetőségének szűkítésére nincs mód, vagyis nem lehet a rendeletben olyan szabályt megállapítani, ami a kérhető szakmai konzultáció lehetőségét korlátozza.*

* **A szakmai konzultáció részletes szabályai**

*Felelős, helyszín, tartartalom, mód.*

***VI. FEJEZET***

***TELEPÜLÉSKÉPI VÉLEMÉNYEZÉSI ELJÁRÁS***

1. **A véleményezési eljárással érintett építmények köre**

**... §**

*Meghatározásra kerül, hogy melyek azok az építmények, ahol élve a Tktv. 9. §-ával, véleményt kíván adni a polgármester, azaz a véleményezési eljárás kötelező.*

* **A kötelező településképi véleményezési eljárás esetei**

**15. A véleményezési eljárás részletes szabályai**

**... §-ok**

*A Tr. 26. § alapján a tervtanács szerepe, a véleményezés részletes szempontjai, illetve az eljárási szabályok kerülhetnek elhelyezésre.*

* **Szakmai álláspont meghatározása:** *mely esetekben főépítészi és mely esetekben tervtanácsi vélemény*
* **A véleményezés részletes szempontjait** *Fontos kiemelni, hogy településképi rendelet és településképi követelmények hiányában településképi véleményezési eljárásnak nincs helye*

***VII. FEJEZET***

***TELEPÜLÉSKÉPI BEJELENTÉSI ELJÁRÁS***

**16. A bejelentési eljárással érintett építmények, reklámhordozók, rendeltetésváltozások köre**

**... §**

*Meghatározásra kerül, hogy melyek azok az építési tevékenységek ahol élve a Tktv. 10. §-ával a bejelentési eljárás kötelező.*

* **A kötelező településképi bejelentési eljárás esetei:** *a településképi rendelet a jogszabályban építésügyi hatósági engedélyhez és az [Étv. 33/A. §](https://uj.jogtar.hu/) szerint egyszerű bejelentéshez nem kötött építési tevékenységek, rendeltetésváltoztatások és reklámelhelyezések körében szabályozhat*

**17. A bejelentési eljárás részletes szabályai**

**... §-ok**

*A Tr. 26/B. §-ával összhangban a bejelentés eljárás részletes szabályai kerülnek rögzítésre, a Ket.-ben foglalt követelmények figyelembevételével. A településképi rendeletben a Ket. által nem szabályozott eljárási szabály állapítható meg.*

***VIII. FEJEZET***

***A TELEPÜLÉSKÉPI KÖTELEZÉS, TELEPÜLÉSKÉPI BÍRSÁG***

**18. A településképi kötelezési eljárás**

**… §-ok**

*A településképi követelmények érvényesülése érdekében a polgármester településképi kötelezést bocsáthat ki, amely az építmény, építményrész felújítására, átalakítására vagy elbontására vonatkozhat. A településképi rendelet a Ket. (illetve az Ákr.) szabályaival összhangban részletes eljárási szabályokat határozhat meg.*

* **A településképi kötelezési eljárás részletes szabályai***: a településképi kötelezési eljárást a polgármester az önkormányzat szerveként folytatja le, amelynél a Ket. eljárási szabályait kell alkalmazni.*
* **A településképi követelmények megszegésének jogkövetkezményei:** *A polgármester a helyi önkormányzati rendeletben meghatározott településképi követelmények teljesítése érdekében hivatalból vagy kérelemre a Ket. alapján kötelezési eljárást folytat le és szükség esetén kötelezést bocsát ki. A kötelezést tartalmazó hatósági határozat a Tktv. 11. § (1) bekezdésében foglaltak megtételére vonatkozhat.*

**19. A településképi bírság kiszabásának esetkörei és mértéke**

**... §-ok**

*A Tktv. új felhatalmazása, amely a reklámok elhelyezése mellett a klasszikus településképi bírságra is kihat, lehetőséget biztosít a differenciált bírságkiszabásra, különbségtételre és ehhez rendelten többféle maximális bírságtétel meghatározására.*

* ***Az önkormányzat képviselő-testülete*** *(közgyűlése) a településképi rendeletben a településképi követelmények megszegése vagy végre nem hajtása esetére e magatartás elkövetőjével szemben 1 000 000 forintig terjedő* ***bírság kiszabását rendelheti el*** *(településképi bírság).*
* **A szankció alkalmazásának esetei**

*- a településképi eljárás kezdeményezésének elmulasztása*

*- a bejelentésben vagy döntésben meghatározottól eltérő tevékenység végzése, a településképi követelmények be nem tartása*

*- döntés végre nem hajtása*

*Meghatározandó:*

*- a bírság felső határösszege,*

*- a bírság alsó határösszege*

*- a bírság meghatározásához szükséges mérlegelési szempontok a Ket. figyelembevételével.*

**20. A településképi bírság kiszabásának és behajtásának módja**

**... §-ok**

*Kiegészítő eljárási szabályok meghatározására kerülhet sor. A számlaszám meghatározása és a befizetési határidő is a behajtás rendjeként szerepelhet.*

***IX. FEJEZET***

***ÖNKORMÁNYZATI TÁMOGATÁSI ÉS ÖSZTÖNZŐ RENDSZER***

**21. A településképi követelmények alkalmazásának önkormányzati ösztönzése**

**... §-ok**

*Elsősorban a helyi építészeti örökség megóvása, de a településképi követelmények átfogó érvényesülése érdekében is pénzügyi eszközökkel is támogatható a településkép védelmének ügye. Az uniós támogathatósági szabályokra is figyelemmel kell lenni, amikor a Tktv. 7. §-ával összhangban az Önkormányzat ezt alkalmazza.*

***X. FEJEZET***

***ZÁRÓ ÉS ÁTMENETI RENDELKEZÉSEK***

**22. Hatálybalépés**

**... §**

*Legkésőbb 2017. október 1-jével hatályba kell lépni, mert egyrészt a törvény erejénél (Tktv. 14. § (2) bekezdés) fogva a korábbi szabályozók hatályukat vesztik, másrészt különben mulasztásos törvénysértés valósul meg (Tktv. 16. § (2) bekezdés.)*

**23. Átmeneti rendelkezések**

**... §-ok**

*A korábban megindult véleményezési és bejelentési eljárásra, valamint a kötelezési eljárásra és szankciórendszerre vonatkozóan is szükséges átmeneti rendelkezés.*

 **24. Hatályon kívül helyező rendelkezések**

**... §**

*Hatályát veszti e rendelet hatálybalépésével a HÉSZ településképi követelményeket meghatározó része, a helyi védelmi, a reklámhordozó, valamint a településképi véleményezési, bejelentési és kötelezési eljárás kérdéskörét szabályozó rendelet.*

……………………………………… ……………………………………..

 polgármester jegyző

1. melléklet a …./2017. (…………….) önkormányzati rendelet

**A település helyi védelem alatt álló építészeti örökségeinek jegyzéke**

**1. fejezet**

**A helyi területi védelem alatt álló területek elnevezése és lehatárolása**

**2. fejezet**

**A helyi területi védelem alatt álló területek lehatárolásának térképi bemutatása**

**3. fejezet**

**A helyi egyedi védelem alatt álló „elemek”**

1. melléklet a …./2017. (…………….) önkormányzati rendelet

**A településképi szempontból meghatározó területek jegyzéke**

**1. fejezet**

**A településképi szempontból meghatározó területek elnevezése és lehatárolása**

**2. fejezet**

**A településképi szempontból meghatározó területek lehatárolásának térképi bemutatása**

***A vonatkozó jogszabályok jegyzéke és itt alkalmazott rövidítések***

**Törvények**

|  |  |
| --- | --- |
| **Tktv.** | a településkép védelméről szóló 2016. évi LXXIV. törvény |
| **Étv.** | az épített környezet alakításáról és védelméről szóló 1997. évi LXXVIII. törvény |
|  | a világörökségről szóló 2011. évi LXXVII. törvény |
|  | a kulturális örökség védelméről szóló 2001. évi LXIV. törvény |
| **Ket.** | a közigazgatási hatósági eljárás és szolgáltatás általános szabályairól szóló 2004. évi CXL. törvény |
| **Ákr.**  | az általános közigazgatási rendtartásról szóló 2016. évi CL. törvény |
|  | a jogalkotásról szóló 2010. évi CXXX. törvény |

**Végrehajtási rendeletek**

|  |  |
| --- | --- |
| **Tr.** | a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet |
|  | a kulturális örökség védelmével kapcsolatos szabályokról szóló 496/2016. (XII. 28.) Korm. rendelet |
| **Rr.** | [a településkép védelméről szóló törvény](https://uj.jogtar.hu/) reklámok közzétételével kapcsolatos rendelkezéseinek végrehajtásáról szóló 104/2017. (IV. 28.) Korm. rendelet |
| **Rkr.** | a reklámtáblák, reklámhordozók és egyéb reklám célú berendezések közutak melletti elhelyezésének részletes szabályairól  szóló 224/2011. (X. 21.) Korm. rendelet |
|  | a tájékozódást segítő jelzést megjelenítő reklámcélú eszközök közutak melletti elhelyezésének részletes szabályairól szóló 421/2015. (XII. 23.) Korm. rendelet |
|  | az országos településrendezési és építési követelményekről szóló 253/1997. (XII.20.) Korm. rendelet |
|  | a jogszabályszerkesztésről szóló 61/2009. (XII. 14.) IRM rendelet |

1. A segédlet a kétszintű települési önkormányzatiságból adódó egyedi adottságokra nem terjed ki (főváros, kerület). [↑](#footnote-ref-1)